Карпаў жа, адразу, у дэбютнай кнізе, знаходзіць той самы, адзіна верны, тон. Тон чысты і шчыры, бы інтанацыя наратара ў “Петэры Каменцындзе” Гесэ. І гэтаксама, як гэта было з “Каменцындам”, які адразу зрабіўся сенсацыяй і ператварыў у знакамітасць свайго аўтара-дэбютанта, тут мы бачым дэбют, дасканалейшы за творы сталейшых і прызнаных аўтараў. Гэта акурат той від паэзіі, якая ёсць адлітым у красамоўную форму жыццёвым вопытам вельмі разумнага чалавека.